Kārlis Baumanis (tēlnieks)
Šis raksts ir par tēlnieku Kārli Baumani. Par citiem cilvēkiem ar vārdu Kārlis Baumanis skatīt nozīmju atdalīšanas lapu. Kārlis Baumanis (dzimis 1916. gada 3. maijā Raunā, miris 2011. gada 8. janvārī) bija latviešu tēlnieks, grafiķis un mākslas vēsturnieks. 1947. gadā Baumanis ir beidzis Latvijas Mākslas akadēmijas Tēlniecības nodaļu. Laikā no 1946. līdz 1976. gadam bijis docētājs Latvijas Universitātē un Rīgas Politehniskajā institūtā. No 1944. gada bija piedalījies izstādēs. Tēlniecībā nodarbojies ar portretu, figurālu kompozīciju, kapa pieminekļu, monumentālo darbu veidošanu. Bijis viens no Raiņa kapu memoriālā ansambļa veidotājiem. Bija apmēram 40 rakstu par mākslas vēsturi un tēlniecības jautājumiem autors. 1966. gadā iznāca Baumaņa monogrāfija "Teodors Zaļkalns". 1959. gadā kļuvis par Latvijas Mākslinieku savienības biedru, 1976. gadā saņēmis Latvijas PSR Nopelniem bagātā mākslas darbinieka goda nosaukumu.